|  |
| --- |
| Jeronimas Milius |
|  
Jeronimas grupėje „Soul Stealer" |
| Biografija |
| Pilnas vardas | Jeronimas Milius |
| Gimė | 1984 m. spalio 11 d. (38 metai) |
| Kilmė | Lietuva Lietuva, Vilnius |
| Žanrai | heavy/power metal |
| Veikla | vokalas |
| Aktyvumo metai | 2003–dabar |
| Susijusi veikla | Soul Stealer |

**Jeronimas Milius** (g. 1984 m. spalio 11 d.) – Lietuvos dainininkas, grupės „Soul Stealer" vokalistas, 2008 m. Lietuvos atstovas Eurovizijoje.

Biografija
----------

Gimė ir užaugo Vilniuje (Pašilaičiuose), turi seserį Emiliją.

Vilniaus kolegijoje baigė verslo vadybą (logisto ekspeditoriaus specialybę) ir be muzikavimo, nuo 2003 m. dirba telekomunikacijų bendrovėje vyresniuoju klientų aptarnavimo specialistu. 2008 m. rugsėjo mėn. įstojo studijuoti į Vilniaus kolegiją pramoginį scenos meną, Menų fakultete klasikinio dainavimo mokėsi pas operos solistą, prof. Vytautą Juozapaitį. 2009 m. pabaigoje nutraukė studijas.

Sceninė veikla
--------------

Nuo 2008 m. yra heavy/power metalo grupės „Soul Stealer" (2003–2007 m. vadinosi *Soul Brothers*) vokalistas. 2004–2006 m. mokėsi vokalo pas Česlovą Gabalį, nuo 2007 m. pas Povilą Meškėlą. 2006 metais Nacionalinės Eurovizijos atrankoje buvo Aistės Pilvelytės pritariantysis atlikėjas. Su grupe dalyvavo roko festivalyje „Roko Naktys", 2006 metais buvo „Bike Show 2006" pritariantysis vokalistas grupei „Pelenai", o 2007 m. iki dabar – projekto „Trys Pipirai" atlikėjas (kartu su Česlovu Gabaliu, Povilu Meškėla ir Vitaliu Kairiūkščiu).

Kauno valstybinio muzikinio teatro dainininkas.

Dalyvavimas „Eurovizijoje"
--------------------------

2008 m. Lietuvos nacionalinėje Eurovizijos atrankoje žiūrovų balsavimu (surinko 11 674 balsų) išrinktas dalyvauti 2008 m. Eurovizijos dainų konkurse Serbijoje. Su daina „Nomads in the Night" Eurovizijos II-ame pusfinalyje nepateko tarp 10 išrinktų finalistų.

Kiti projektai
--------------

2007 ir 2008 m. – Klopeno vaidmuo  R. Cocciante miuzikle „Paryžiaus katedra" (lietuvių ir anglų kalbomis), kuris buvo rodytas Lietuvoje bei Latvijoje, 2008 m. suvaidino miuzikle „@Hoffmann\_Spragtukas" (muzikinė E. T. A. Hoffmanno pasakos ir P. Čaikovskio baleto „Spragtukas" interpretacija), 2009 m. –  S. Sondheim miuzikle „Svynis Todas: Demonas kirpėjas" ir T. Rice bei A. L. Webber roko operoje „Jėzus Kristus superžvaigždė", 2011 m. – T. Rice ir E. John miuzikle „Aida" (Kauno valstybinis muzikinis teatras).

Gavo pasiūlymą suvaidinti pagrindinį vaidmenį kompozitoriaus K. Antanėlio roko operoje „Kalanta".

2008 m. rugsėjo–gruodžio mėn. dalyvavo LTV muzikiniame projekte „Triumfo arka". Nepatekęs į 10-uką, vokalo mokėsi pas projekto mokyklos direktorių Vladimirą Prudnikovą. Pasirodė keliose laidose, sudainavęs tercete kartu su Justinu Lapatinsku ir Vaidu Baumila, taip pat duete kartu su Ieva Prudnikovaite. Nuo III turo pirmosios laidos tapo oficialiu „Triumfo arkos" dešimtuko dalyviu. IV turo pirmoje laidoje (lapkričio 22 d.), atlikęs Jėzaus ariją iš roko operos „Jėzus Kristus superžvaigždė", tapo savaitės lyderiu. Projekto finale užėmė 4-ąją vietą.

2009 m. liepos mėnesį dalyvavo Vitebsko festivalyje „Slavianskij Bazar", kuriame atliko „Nomads in the Night" lietuvišką versiją bei kūrinį rusų kalba „Ja svoboden". Užėmęs vieną iš dviejų 3-iųjų vietų, laimėjo 1000 JAV dolerių, taip pat gavo ir specialų Rusijos žurnalistų prizą – „Už charizmą ir užsispyrimą".

2013 m. rugsėjo–gruodžio mėn. dalyvavo LRT muzikiniame projekte „Auksinis balsas". Jame reikėjo atlikti įvairių stilių kūrinius – funk, miuziklo, roko, retro, operos ir pop. Šiame projekte Jeronimas Milius buvo pripažintas geriausias ir laimėjo pirmąją vietą.

Šaltiniai
---------

1. ↑   www.alfa.lt Iš scenos – į auditorijas
2. ↑  www.respublika.lt J. Milius kuria šiuolaikinio Jėzaus portretą Archyvuota kopija 2013-12-21 iš Wayback Machine projekto.
3. ↑  www.music.lt J. Milius ir grupė
4. ↑  www.alfa.lt Į „Euroviziją" važiuoja Jeronimas Milius
5. ↑  www.music.lt Jeronimas Milius „vaidentis" ekranuose netrokšta
6. ↑  www.lrytas.lt Krytis Eurovizijoje nepalaužė vienišo klajoklio iš Lietuvos (dainininkų komentarai po pasirodymo) Archyvuota kopija 2008-09-18 iš Wayback Machine projekto.
7. ↑  news.penki.lt Nušvitęs Vilnius įžengė į Europos kultūros sostinės metus[neveikianti nuoroda]
8. ↑  www.delfi.lt Naujas staigmenas ruošiančių bohemiečių gretose – ir J. Milius
9. ↑  az.atn.lt „Jėzus Kristus superžvaigždė" per žiemos šventes nušvies Lietuvą Archyvuota kopija 2009-10-22 iš Wayback Machine projekto.
10. ↑  www.lietuvosrytas.lt Po konkurso Belgrade dainininkas J. Milius kurs R. Kalantos vaidmenį[neveikianti nuoroda]
11. ↑  www.klubaslt „Triumfo arkoje" – J. Lapatinsko, V. Baumilos ir J. Miliaus trio fiasko
12. ↑  www.delfi.lt „Triumfo arkos" dešimtuke – du naujokai, komisijoje – V. Noreika
13. ↑  www.lrytas.lt J. Milius bando prisijaukinti operą Archyvuota kopija 2008-11-01 iš Wayback Machine projekto.
14. ↑  www.geradiena.lt „Triumfo arkoje" – Miliaus pergalė[neveikianti nuoroda]
15. ↑  www.zebra.lt Festivalyje „Slavianskij Bazar" J. Miliui atiteko trečioji vieta Archyvuota kopija 2009-07-27 iš Wayback Machine projekto.

Nuorodos
--------

* Daina „Nomads in the Night"
* Jeronimas Milius svetainėje Last.fm

| Apdovanojimai ir pasiekimai |
| --- |
| Prieš tai:**4FUN  *„Love or Leave"*** |  **Lietuvos atstovai Eurovizijoje**2008 | Po to:**Sasha Son  *„Love"*** |